8. klase

Tēma: Tava nākotne, tava pasaule

1. nodarbība - Laba dzīve

**Nodarbības atsegums**

**Nodarbībā sasniedzamie rezultāti:**

***Skolēnam veidojas izpratne par to,***

* ko nozīmē “laba dzīve” un kas viņiem ir svarīgākais dzīvē;
* kāda ir atšķirība starp darba tikumiem un dvēseles tikumiem;
* kādas ir filozofiskās pieejas par labu dzīvi un kāds bija Aristoteļa viedoklis par šo;
* kuri tikumi viņiem ir vissvarīgākie un kā attīstīt tikumus.

***Skolēnam pilnveidojas morālais ieradums***

* pārdomāt savu vīziju par to, kā sasniegt labu dzīvi;
* izvērtēt dažādu cilvēku pieejas, kā dzīvot labu dzīvi;
* aizstāvēt savu viedokli un uzklausīt pretējus viedokļus, un prasīt to pamatojumus;
* Veidot labu dzīvi, pieņemot apzinātus lēmumus un ieviešot piemērotos paradumus.

**Atslēgvārdi:** “Laba dzīve”, darba tikumi, dvēseles tikumi, kultivēt, eksistenciālisms, hedonisms.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Kultūra, ģimene, darbs, Latvijas valsts | Mīlestība, cilvēka daba, patiesība, harmonija |
| Tikumi | Atbildība, godīgums, gudrība | Kritiskā spriestspēja, pazemība |

**Mācību materiāli:**

* *PowerPoint* prezentācija “Laba dzīve”.
* Pielāgots VIA aptaujas materiāls (1. materiāls).
* Video transkripcija latviešu un angļu valodā (2. materiāls 3. aktivitātei).
* Citi darba materiāli:
* Līmlapiņas

**Atslēgas jautājumi:**

1. Vai vari iedomāties kādu cilvēku, kurš, tavuprāt, nodzīvojis “labu dzīvi”?Kā tas izpaudās?
2. Kāpēc tu uzskati, ka šī cilvēka dzīve bija laba?
3. Kā, tavuprāt, viņš izkopa labu dzīvi?
4. Vai tas notika nejauši, vai arī šis cilvēks pieņēma apzinātus lēmumus un ieviesa paradumus, kas palīdzēja veidot labu dzīvi?Kāda ir tava vīzija par “labu dzīvi”?
5. Vai šiem uzskatiem ir kādi ierobežojumi?
6. Vai zini, kāda ir atšķirība starp darba tikumiem un dvēseles tikumiem?
7. Vai ir grūti to noteikt?
8. Vai tiem būtu jāatšķiras?

Mācību aktivitātes

Ierosme (ieteicamais laiks 10 min.)

**[2. slaids]** Skolotājs lūdz, lai skolēni pasaka blakussēdētājam savu vārdu un vienu priekšmetu, ko viņi ņemtu līdzi uz vientuļu salu, paskaidrojot, kāpēc. Sāciet ar savu piemēru!

1. aktivitāte. Kas ir laba dzīve? (ieteicamais laiks 10 min.)

**[3. slaids]** Skolotājs uzraksta uz tāfeles: “Laba dzīve”. Ko tas nozīmē? Skolotājs turpina diskusiju: “Tavuprāt, ko tas nozīmē, ja kāds ir nodzīvojis “labu dzīvi”?”

Vai vari iedomāties kādu cilvēku, kurš, tavuprāt, nodzīvojis “labu dzīvi”? Kā tas izpaudās? Kāpēc tu uzskati, ka šī cilvēka dzīve bija laba? Kā, tavuprāt, viņš veidoja labu dzīvi? Vai tas notika nejauši, vai arī šis cilvēks pieņēma apzinātus lēmumus un ieguva paradumus, kas palīdzēja veidot labu dzīvi?

2. aktivitāte. Labas dzīves pazīmes (ieteicamais laiks 10 min.)

**[4. slaids]** Skolēni uzraksta uz 3  lapām “ļoti svarīgi”, “diezgan svarīgi”, “nav svarīgi” un secīgi piestiprina tās klases priekšā. Aiciniet skolēnus nostāties pie tās lapas, kura, viņuprāt, atspoguļo tālāk minēto aspektu nozīmi labas dzīves veidošanā!

* Liela alga
* Ilgstošas attiecības ar vīru/sievu
* Daudz draugu
* Būt ietekmīgam
* Būt radošam

Mudiniet skolēnus aizstāvēt savu viedokli un uzklausīt pretējus viedokļus un prasīt to pamatojumus! Ko skolēni uzskata par svarīgām labas dzīves sastāvdaļām?

3. aktivitāte. “Labas dzīves” izpratne (ieteicamais laiks 10 min.)

**[5. slaids]** Paskaidrojiet skolēniem, kafilozofi jau tūkstošiem gadu skaidrojuši, ko nozīmē dzīvot “labu dzīvi”. Lai iepazīstinātu ar dažādām filozofijām par labu dzīvi, varat izmantot video “The Good Life: Aristotle” par Aristoteļa uzskatiem šajā jautājumā (2. materiālā pieejama transkripcija latviešu un angļu valodā) (<https://www.youtube.com/watch?v=VFPBf1AZOQg> [5:57]) vai video sarunu ar operdziedātāju Marinu Rebeku “Par labā pārsvaru pār ļauno pasaulē” (<https://www.youtube.com/watch?v=2EcMtHQ6K5U>) (3:29).

Kolēģu komentāri:

“Lai domātu par labo dzīvi, var arī izmantot eksperimentālo sarunu “Laba dzīve un jēga” ar Kārli Freibergu (“Kas ir laba dzīve” – video ilgums 56:51; var skatīties no 51:45) <https://www.youtube.com/watch?v=hOc7hdMYh6E&ab_channel=Eksperiment%C4%81l%C4%81ssarunas>

Varat kopīgi atcerēties galvenos pārrunātos domāšanas virzienus: eksistenciālistiem dzīvē nav citas nozīmes kā tā, ko tu pats dzīvei piešķir; hedonistiem dzīves mērķis ir gūt baudu, savukārt ticīgajiem cilvēkiem dzīvei jēgu piešķir augstākstāvoša būtne – Dievs. Aristotelis par labu dzīvi uzskatīja tādu dzīvi, kuras laikā cilvēks meklē veidus, kā kļūt tikumīgākam, attīstot tikumus.

Veidojiet diskusiju ar skolēniem, izmantojot šādus jautājumus:

* Kurš no šiem uzskatiem tev šķiet vilinošāks?
* Vai šiem uzskatiem ir kādi ierobežojumi? Ņem vērā, ka šīs pieejas cita citu neizslēdz (piemēram, ticīgs cilvēks var arī vēlēties būt tikumīgs, un eksistenciālists var arī būt hedonisma piekritējs).

**4. aktivitāte. Dvēseles vai darba tikumi? (ieteicamais laiks 10 min.)**

**[6. slaids]** Skolēni izlasa informāciju slaidā: **“**Deivids Brukss (*David Brooks*) skaidro, ka ir dvēseles tikumi (tie, kuru dēļ mēs vēlētos, lai mūs atceras un uzslavē pēc mūsu nāves) un darba tikumi (ko mēs izmantojam, lai dzīvē virzītos uz priekšu). Vai savā dzīvē vari noteikt atšķirību starp šiem diviem? Vai ir grūti to noteikt? Vai tiem būtu jāatšķiras?

5. aktivitāte. VIA aptauja (ieteicamais laiks 10 min.)

**[7. slaids]** Skolēniem jāpārdomā, kuri tikumi viņiem ir vissvarīgākie. Aiciniet aizpildīt pielāgoto VIA aptauju, lai viņi noteiktu visbūtiskākos tikumus.

Īstā aptauja pieejama šeit (jāizvēlas latviešu valodu)  
<https://www.viacharacter.org/survey/account/register#youth>

Lūdziet skolēniem dalīties ar savu iznākumu. Kāpēc viņi izvēlējušies šos tikumus? Vai skolēni ir izvēlējušies vienādus/atšķirīgus tikumus? Vai viņi izvēlējušies galvenokārt morālos, pilsoniskos, intelektuālos vai darbības tikumus?

Izmantojot 1. materiāla 2. lpp., skolēni izraksta no saraksta 6 sev svarīgākos tikumus, sakārtojot tos pēc nozīmes. Blakus katram tikumam skolēni no 1 līdz 10 atzīmē, cik lielā mērā viņiem piemīt katrs no sešiem tikumiem, kurus viņš atzīmējis kā svarīgus.

* -Kuri tikumi tev attīstīti īpaši spēcīgi?
* -Kā to var zināt?
* -Kuri tikumi vēl jāattīsta?
* - Kā to var zināt?

Kopīgā noslēguma apspriede (ieteicamais laiks 10 min.)

**[8. slaids]** Skolotājs piedāvā pēdējo aktivitāti – no sešiem sev svarīgākajiem tikumiem izvēlies vienu, kuru tu vēlētos vēl attīstīt. Skolēniem jāaizpilda rīcības plāns “Ko tu varētu darīt, lai praktizētu tikumus?”